রাজনীতির কারবারিদের একাংশ বলেন, প্রথম ইউপিএ সরকারের প্রধানমন্ত্রী মনমোহন সিংহ দ্বিতীয় দফায় ক্ষমতা নিশ্চিত করেছিলেন এই প্রকল্পের সূচনার মাধ্যমেই। সেই ‘জাতীয় গ্রামীণ কর্মসংস্থান নিশ্চয়তা প্রকল্পে’র (প্রাথমিকভাবে ‘নারেগা’ পরে নাম বদলে ‘মহাত্মা গাঁধী জাতীয় গ্রামীণ কর্মসংস্থান নিশ্চয়তা প্রকল্প’ বা ‘মনরেগা’) ১০ বছর পূর্ণ হবে আগামিকাল।  সেই উপলক্ষে অন্ধ্রপ্রদেশের অনন্তপুর জেলার বন্দলাপল্লি গ্রামে এক অনুষ্ঠানে যাবেন কংগ্রেস সহ-সভাপতি রাহুল গাঁধী। 
দারিদ্রসীমার নীচে থাকা গ্রামাঞ্চলের প্রতিটি পরিবারকে বছরে ১০০ দিনের কাজের সুযোগ দেওয়ার বিষয়টি নিশ্চিত করা হয়েছিল ‘নারেগা’ প্রকল্পে। ইউপিএ চেয়ারপার্সন সনিয়া গাঁধীকে সঙ্গে নিয়ে অন্ধ্রের অনন্তপুর থেকে ২০০৬ সালের ২ ফেব্রুয়ারি দেশের ২৭টি রাজ্যের ২০০টি জেলায় এই প্রকল্পের সূচনা করেছিলেন মনমোহন। 
রাহুলের অন্ধ্রপ্রদেশ সফরের কথা জানিয়ে প্রদেশ কংগ্রেসের সভাপতি রঘুবীর রেড্ডি বলেন, ‘‘গত এক দশকে গ্রামাঞ্চলে দারিদ্র দূরীকরণের ক্ষেত্রে ‘মনরেগা’ গুরুত্বপূর্ণ ভূমিকা নিয়েছে। কিন্তু নরেন্দ্র মোদীর সরকার সেই প্রকল্পের প্রতি বঞ্চনা করছে।’’ 
গুজরাতের মুখ্যমন্ত্রী থাকাকালীন মোদী অভিযোগ করেছিলেন, উপযুক্ত পরিকাঠামো তৈরি না করেই গ্রামীণ কর্মসংস্থান প্রকল্প চালু করেছে মনমোহন সরকার। যদিও এই প্রকল্পের দশম বর্ষপূর্তিতে এ বিষয়ে প্রচারে মোদী সরকার যথেষ্ট উৎসাহী। কেন্দ্রীয় গ্রামোন্নয়ন মন্ত্রক আজ এক বিবৃতিতে ‘মনরেগা’কে ‘জাতীয় গর্ব’ বলে বর্ণনা করেছে। আগামিকাল এ বিষয়ে এক সরকারি সম্মেলনে বক্তৃতা করবেন কেন্দ্রীয় অর্থমন্ত্রী অরুণ জেটলি।